Ο **Δημήτρης Διαμαντάκος** (Πειραιάς, 5 Μαρτίου 1993) είναι Έλληνας διεθνής ποδοσφαιριστής, ο οποίος αγωνίζεται ως επιθετικός στην κροατική Χάιντουκ Σπλιτ.

Συλλογική καριέρα
-----------------

### Ολυμπιακός Πειραιώς

Ο Διαμαντάκος ξεκίνησε την καριέρα του από τον Ατρόμητο Πειραιά απ' όπου και μετακόμισε στα τμήματα υποδομών του Ολυμπιακού το 2009. Το 2012 παραχωρήθηκε με τη μορφή δανεισμού στον Πανιώνιο, χωρίς να καταφέρει να εντυπωσιάσει με αποτέλεσμα τον πρόωρο τερματισμό του δανεισμού του. Τον Ιανουάριο του 2013 παραχωρήθηκε στον Άρη Θεσσαλονίκης εκ νέου με μορφή δανεισμού για έξι μήνες και έκανε το ντεμπούτο του τη δέκατη όγδοη αγωνιστική στην ισοπαλία του Άρη με την ΑΕΚ. Το καλοκαίρι του 2013 συμφωνήθηκε όπως συνεχίσει την καριέρα του στον Εργοτέλη και πάλι ως δανεικός.

Το επόμενο καλοκαίρι (2014) επέστρεψε στον Ολυμπιακό και συμμετείχε κανονικά στην προετοιμασία της ομάδας. Υπήρξε μέλος της αποστολής του Ολυμπιακού που ταξίδεψε στην Αμερική για το διεθνές τουρνουά International Champions Cup, στο οποίο είχε εξαιρετική παρουσία καθώς κατάφερε να πετύχει τρία γκολ σε ισάριθμους αγώνες με αντιπάλους σπουδαία ονόματα του ευρωπαϊκού ποδοσφαίρου (Μίλαν, Λίβερπουλ και Μάντσεστερ Σίτι) και να ανακηρυχθεί ως ο πολυτιμότερος ποδοσφαιριστής της συγκεκριμένης διοργάνωσης.

Λίγο καιρό αργότερα και συγκεκριμένα στις 23 Αυγούστου 2014 πραγματοποίησε το ντεμπούτο του στο ελληνικό πρωτάθλημα με τη φανέλα του Ολυμπιακού, το οποίο συνδυάστηκε με γκολ, καθώς σημείωσε το δεύτερο τέρμα της ομάδας του στον νικηφόρο εντός έδρας αγώνα με αντίπαλο τη Νίκη Βόλου (3-1).

### Καρλσρούη

Το καλοκαίρι του 2015 παραχωρήθηκε με τη μορφή δανεισμού για έναν χρόνο στην Καρλσρούη, όμως τον Φεβρουάριο του 2016 ο γερμανικός σύλλογος προχώρησε στην απόκτηση των δικαιωμάτων του.

### Μπόχουμ

Τον Ιούνιο του 2017 ανακοινώθηκε η απόκτησή του από τη Μπόχουμ. Κατά τη διάρκεια της παραμονής του στη Μπόχουμ, δεν κατάφερε να εξασφαλίσει θέση στην αρχική ενδεκάδα της ομάδας.

### Ζανκτ Πάουλι

Στις 25 Ιανουαρίου 2018 ο Διαμαντάκος υπέγραψε συμβόλαιο διάρκειας 2,5 χρόνων με την ομάδα της 2. Μπούντεσλιγκα ΦΚ Ζανκτ Πάουλι, διαρκείας μέχρι το καλοκαίρι του 2020, ξανασυναντώντας τον πρώην προπονητή του στην Καρλσρούη Μάρκους Καουτσίνσκι. Σκόραρε το πρώτο του γκολ με τη Ζανκτ Πάουλι στις 28 Απριλίου 2018, όταν η ομάδα επικράτησε με 3-0 της Γκρόιτερ Φυρτ στην προσπάθειά της να παραμείνει στην κατηγορία.

Εθνική ομάδα
------------

Ο Διαμαντάκος υπήρξε βασικό στέλεχος της εθνικής Νέων, η οποία έφτασε ως τον τελικό του ευρωπαϊκού πρωταθλήματος απέναντι στην Ισπανία, καθώς και της εθνικής Ελπίδων.

Στις 27 Αυγούστου 2014 κλήθηκε για πρώτη φορά σε αποστολή της εθνικής Ανδρών, καθώς ο τότε ομοσπονδιακός προπονητής Κλαούντιο Ρανιέρι τον συμπεριέλαβε στην αποστολή για τον εντός έδρας αγώνα εναντίον της Ρουμανίας, στα πλαίσια των προκριματικών του Euro 2016, στον οποίο (7 Σεπτεμβρίου 2014), πραγματοποίησε το επίσημο ντεμπούτο του, περνώντας ως αλλαγή στη θέση του Γιώργου Σαμαρά αμέσως μετά την έναρξη του δευτέρου ημιχρόνου.

Τίτλοι - Διακρίσεις
-------------------

Ολυμπιακός
* Πρωτάθλημα Ελλάδας: 2014-15
* Κύπελλο Ελλάδας: 2014-15

Παραπομπές
----------

1. ↑  Διαμαντάκος Δημήτρης OnSpports.gr
2. ↑  Ο Δημήτρης Διαμαντάκος στον Ολυμπιακό RedPlanet.gr Αρχειοθετήθηκε 2010-12-14 στο Wayback Machine.
3. ↑  Πανιώνιος: Δεν ικανοποίησε ο Διαμαντάκος OnSports.gr
4. ↑  Άρης: Παρουσιάστηκε ο Διαμαντάκος, έτοιμος και για ΑΕΚ OnSports.gr
5. ↑  Άρης - ΑΕΚ 1-1 Sport24.gr
6. ↑  Δανεικός στον Εργοτέλη ο Διαμαντάκος Contra.gr
7. ↑  Στην Καρλσρούη ο Διαμαντάκος, www.sport24.gr
8. ↑  Αγόρασε τον Διαμαντάκο η Καρλσρούη, www.contra.gr
9. ↑  Ανακοινώθηκε από την Μπόχουμ ο Διαμαντάκος, www.sport-fm.gr
10. ↑  Rudzynski, Ralf (25 January 2018). «Diamantakos verlässt Bochum Richtung St. Pauli» (στα German). *Ruhr Nachrichten*. Αρχειοθετήθηκε από το πρωτότυπο στις 2018-01-26.. Ανακτήθηκε στις 2018-08-20.
11. ↑  «St. Pauli angelt sich Diamantakos» (στα German). *kicker Online*. 25 January 2018.. Ανακτήθηκε στις 26 January 2018.
12. ↑  «3:0 gegen Fürth! Entschlossene Kiezkicker mit wichtigem Heimsieg» (στα German). www.fcstpauli.com. 28 April 2018. Αρχειοθετήθηκε από το πρωτότυπο στις 2018-04-29.. Ανακτήθηκε στις 2018-08-20.
13. ↑  EURO U-19 2012: Η αποστολή για τα τελικά EPO.gr
14. ↑  Spain make it six of the best in Estonia UEFA.com
15. ↑  «Κλήθηκε στην Εθνική Ελλάδος ο Διαμαντάκος, www.gavros.gr». Αρχειοθετήθηκε από το πρωτότυπο στις 23 Δεκεμβρίου 2014. Ανακτήθηκε στις 27 Αυγούστου 2014.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Προφίλ στο transfermarkt.co.uk
* Η καριέρα του Δημήτρη Διαμαντάκου στο soccerway.com